Ngawo adǝyen kawu arakkua Isa cije Biturus-a Yakuba-a yanjugǝna Yahaya-a runjaa ngoje kǝla kau kuruwu laayero gewa.
Fuwunjan Isaye alamanju falde fǝkkanju kǝngal gai tai daje yiyilyeno,
koro kajǝmunju ye nur gai bul fokko walyeno.
Sadǝman Nawi Musa-a Nawi Iliya-a tayiro fǝledagane Isa-a jandedu badiyera.
Daji Biturusse Isaro:
«Kǝma,
andi na adǝn mbejidǝ jauro ngǝla.
Raammaa,
ngurwo yakku na adǝn lammǝkki:
fal kaanǝm,
fal Nawi Musaye,
fal ye Nawi Iliyaye,»
yeno.
Manaji ngai duwon,
fofou nurra ise tayia jakkeno.
Curo fofoudǝyen kowo nukce:
«Adǝma Tadani wo,
tia jauro raakkǝna.
Tima karwuni jauro kǝjijuwo.
Mananju fanowo!»
yeno.
Adǝa fangeranniya,
fuwurawadǝ fǝdǝryero rǝbǝt tǝmdane karwunja tai daje kamgada.
Amma Isa ise tayia leje:
«Cinowo,
bare rinuwwi!»
yeno.
Kǝla sapkeranniya,
Isa tilonju lon gǝnia,
wundumaa carunni.
Kǝla kaudǝyen jǝpcai duwon,
Isaye tayiro wada ce:
«Bare awo ruwwa adǝa wundumaro wulgǝwwi,
sai Tada Kambedǝ karmolan cijiya duwon,»
yeno.
Daji fuwurawadǝye tiro:
«Awiro gǝle malǝmba Attaurayedǝ sai Nawi Iliya burwoje isi canidǝ?»
cane tia keworo.
Isaye tayiro:
«Jiremaro Nawi Iliya ise awiso kalkallo kalakci.
Amma nayiro wulnjagakki,
Nawi Iliya isǝna duwon,
tia asujanni,
koro awiso kuttu ronja cǝraanaa tiro keddo.
Adǝgaima Tada Kambedǝ ye mukkonjan kuttu cai,»
yeno.
Daji fuwurawadǝ kǝla Yahaya Kasalamayen tayiro mana cǝddiro asuyera.